
Privind actualizarea indicatorilor tehnico-economici aferenţi 

 obiectivului de investiţii „Pasarela Gelu-Crizantemelor”


Având în vedere Referatul de aprobare al proiectului de hotărâre al Primarului Municipiului Timişoara şi Proiectul de hotărâre privind actualizarea  indicatorilor tehnico-economici aferenţi obiectivului de investiţii „Pasarela Gelu-Crizantemelor”  
Facem următoarele precizări:


     Direcţia Generală Drumuri, Poduri, Parcaje şi Reţele de Utilităţi prin Biroul Drumuri, Poduri şi Parcaje are cuprins în programul de dezvoltare aferent anului 2020 obiectivul de investiţii ,, Pasarela Gelu-Crizantemelor”. 

Pasarela Gelu asigură legătura dintre strada Gelu si strada Crizantemelor peste canalul Bega. Pasarela a fost construita in anul 1949. Are o lungime de 46,00 m iar lăţimea este de 2,20 m. În prezent traficul care se desfăşoară pe pasarelă este pietonal, iar circulatia ciclistă de pe un mal pe altul este împiedicată de panta abruptă de urcare-coborâre a scărilor pasarelei.


Lucrările de întreţinere la acesta pasarela au fost în general sporadice. În timp s-a produs degradarea betonului de acoperire a armăturii, care prin dislocare a favorizat corodarea acesteia din urmă, reducându-se astfel capacitatea portantă a elementului de rezistenţă şi în final a structurii în ansamblu.

Documentaţia de Avizare a Lucrărilor de Intervenţii precum şi Proiectul Tehnic, Caietele de sarcini şi Detaliile de execuţie pentru obiectivul “Pasarela Gelu-Crizantemelor” a fost întocmită de către SC Pod Proiect SRL – Iaşi, prin proiect nr. 68/2018, în baza contractului de prestare de servicii nr. 34/16.03.2018.

Se propune reabilitarea pasarelei existente astfel că suprastructura va fi realizată din două grinzi principale casetate, construite din oţel, solidarizate la partea superioara printr-o placa de suprabetonare din beton armat. Infrastructura podului va fi realizată din doua culei si doua pile, fundate indirect prin intermediul piloţilor forati.Calea pe pasarela va fi compusa din zonă pietonală şi ciclistă, pe suprafaţa careia se vor crea si zone de spaţiu verde. Pasarela va fi prevazuta cu iluminat public, arhitectural si parapete de protecţie din oţel zincat.

În amplasamentul podului în prezent sunt urmatoarele tipuri de reţele, ce vor fi relocate/protejate: reţeaua electrică, reţeaua de gaz, reţeaua de iluminat public. Reţelele LESMT si gaze naturale vor fi relocate la intradosul noii suprastructuri a pasarelei, iar reţelele de apa, canal si telekom nu vor fi afectate de lucrările de modernizare a pasarelei Gelu-Crizantemelor. Apele pluviale, colectate de pe suprafata pasarelei, vor fi dirijate catre reteaua de canalizare a oraşului. 


Durata pentru execuţia lucrărilor proiectate este estimată la 6 luni.


Sursa de finanţare: Bugetul local capitolul 84.02.03.01. Drumuri şi Poduri.

Precizăm că în urma obţinerii avizelor în vederea emiterii Autorizaţiei de Construire au fost aduse modificări soluţiei constructive acestea determinând modificări ale Devizului General aprobat prin HCL 456 din 09.09.2019, unde valoarea lucrărilor a fost estimată la 12.633.464,68 lei (inclusiv TVA), din care construcţii montaj C+M - 10.272.991,72 lei (inclusiv TVA). Valoarea actuală a investiţiei, determinată în urma obţinerii tuturor avizelor la faza Documentaţiei de Avizare a Lucrărilor de Intervenţii precum şi la faza de Proiect Tehnic, este stabilită la 12.625.785,89 (inclusiv TVA), din care construcţii montaj C+M - 9.837.116,34 lei (inclusiv TVA).

În conformitate cu HG  907 din 29 noiembrie 2016 privind etapele de elaborare şi conţinutul-cadru al documentaţiilor tehnico-economice aferente obiectivelor/proiectelor de investiţii finanţate din fonduri publice, 
“în situaţia în care, după aprobarea indicatorilor tehnico - economici, apar schimbări care determină modificarea în plus a valorilor maximale şi/sau modificarea în minus a valorilor minimale ale indicatorilor tehnico-economici aprobaţi ori depăşirea intervalelor prevăzute la alin. (5), sunt necesare refacerea corespunzătoare a documentaţiei tehnico-economice aprobate şi reluarea procedurii de aprobare a noilor indicatori”.



În concluzie este necesară  actualizarea indicatorilor tehnico-economici aferenţi  obiectivului de investiţii „Pasarela Gelu-Crizantemelor”
 
Având în vedere prevederile legale expuse în prezentul raport, apreciem că Proiectul de hotărâre privind actualizarea indicatorilor tehnico-economici aferenţi  obiectivului de investiţii „Pasarela Gelu-Crizantemelor” îndeplineşte condiţiile pentru a fi supus dezbaterii şi aprobării plenului consiliului local. 

